उत्तर प्रदेश की राजधानी लखनऊ के हजरतगंज में समाजवादी पार्टी (सपा) के प्रदर्शन में पहुँचे पूर्व मंत्री और पार्टी के वरिष्ठ नेता रविदास मल्होत्रा को उनकी ही पार्टी के कार्यकर्ताओं ने प्रदर्शन से धक्का मारकर किनारे कर दिया। सोशल मीडिया पर वीडियो वायरल होने के बाद सपा के नगर अध्यक्ष ने बाद में सफाई भी दी।
पूरा मामला गुरुवार (12 अगस्त 2021) का है। दरअसल लखनऊ में हजरतगंज के बालू अड्डा इलाके में गंदा पानी पीने के कारण कई लोग बीमार होकर अस्पताल में भर्ती हो गए। इसके बाद सपा कार्यकर्ताओं और नेताओं ने नगर निगम कार्यालय में नगर निगम के खिलाफ प्रदर्शन किया और नगर आयुक्त को हटाने की माँग की।
सपा कार्यकर्ताओं के इस प्रदर्शन में शामिल होने वरिष्ठ नेता रविदास मल्होत्रा भी पहुँचे। हालाँकि अपनी पार्टी का साथ देने पहुँचे मल्होत्रा अपनी ही पार्टी के कार्यकर्ताओं को रास नहीं आए और उन्होंने मल्होत्रा को धक्का मार कर किनारे कर दिया।
इस घटना से सम्बंधित वीडियो सोशल मीडिया पर वायरल हो गया और इसके साथ ही समाजवादी पार्टी की आलोचना शुरू हो गई। इसके बाद सपा के नगर अध्यक्ष सुशील दीक्षित ने वीडियो जारी करके सफाई दी।
लखनऊ नगर निगम में सपा के प्रदर्शन के दौरान फोटोबाजी के चक्कर में पार्टी की फजीहत के बाद स्पष्टीकरण।— News Wrap 360 (@NewsWrap360) August 12, 2021
पूर्व मंत्री रविदास मल्होत्रा के साथ बदसलूकी के प्रकरण में सपा नगर अध्यक्ष सुशील दीक्षित बोले, मैं रविदास जी को पहचान नहीं पाया। गर्मी थी, चक्कर आ रहा था, इसलिए पहचान नहीं पाया। pic.twitter.com/pFmqnuxVDY
उन्होंने कहा कि वो मल्होत्रा को पहचान ही नहीं पाए। दीक्षित ने सफाई देते हुए कहा कि प्रदर्शन दोपहर के समय किया जा रहा था, ऐसे में वहाँ गर्मी का माहौल था, जिसके चलते उन्हें चक्कर आ रहा था और वह मल्होत्रा को नहीं पहचान पाए। उन्होंने कहा कि मल्होत्रा पार्टी के सबसे बड़े नेताओं में से हैं, ऐसे में पार्टी उनका पूरा सम्मान करती है।